*****

ΚΑΝΟΝΙΣΜΟΣ (ΕΟΚ) αριθ. 2966/83 ΤΟΥ ΣΥΜΒΟΥΛΙΟΥ

της 19ης Οκτωβρίου 1983

για την ανάπτυξη συστήματος παροχής γεωργικών συμβουλών στην Ελλάδα

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι στις 24 Μαρτίου 1983 η Επιτροπή διαβίβασε στο Συμβούλιο προτάσεις που αφορούν, μεταξύ άλλων, τη μελλοντική διαρθρωτική ανάπτυξη της γεωργίας στην Ελλάδα·

ότι μια αποτελεσματική εφαρμογή των σχετικών κοινοτικών ενεργειών για τη βελτίωση των γεωργικών διαρθρώσεων στην Ελλάδα, που έχουν ήδη θεσπισθεί ή πρόκειται να θεσπισθούν από το Συμβούλιο, συνεπάγεται άμεση προσπάθεια στον τομέα της παροχής γεωργικών συμβουλών, η ανάπτυξη του οποίου είναι προς το παρόν ακόμα ανεπαρκής·

ότι η ανάπτυξη συστήματος παροχής γεωργικών συμβουλών στην Ελλάδα έχει ιδιαίτερο ενδιαφέρον για την Κοινότητα· ότι τα σχετικά μέτρα αποτελούν, ως εκ τούτου, κοινή ενέργεια κατά την έννοια του άρθρου 6 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί της χρηματοδοτήσεως της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 3509/80 (4),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Προκειμένου να διευκολυνθεί η εφαρμογή της κοινοτικής πολιτικής για τη βελτίωση των γεωργικών διαρθρώσεων στην Ελλάδα, θεσπίζεται κοινή ενέργεια, κατά την έννοια του άρθρου 6 του κανονισμού (ΕΟΚ) αριθ. 729/70, για την ανάπτυξη των υπηρεσιών παροχής γεωργικών συμβουλών στην Ελλάδα.

Άρθρο 2

Η κοινή ενέργεια είναι δυνατόν να περιλαμβάνει:

- τη δημιουργία κέντρων εκπαίδευσης γεωργικών συμβούλων,

- την ειδικευμένη εκπαίδευση του διδακτικού προσωπικού,

- την εκπαίδευση γεωργικών συμβούλων,

- την απασχόληση των γεωργικών συμβούλων.

Άρθρο 3

1. Η συνδρομή του Ευρωπαϊκού Γεωργικού Ταμείου Προσανατολισμού και Εγγυήσεων που αναφέρεται στο άρθρο 4 παράγραφοι 3 και 4 μπορεί να χορηγείται μόνο στα πλαίσια προγράμματος που υποβάλλεται από την ελληνική κυβέρνηση και εγκρίνεται από την Επιτροπή.

2. Το πρόγραμμα αναφέρεται στα στοιχεία που αναφέρονται στο άρθρο 3 του κανονισμού (ΕΟΚ) αριθ. 270/79 του Συμβουλίου της 6ης Φεβρουαρίου 1979 περί της αναπτύξεως των γεωργικών εφαρμογών στην Ιταλία (5), εκτός από τα στοιχεία που αναφέρονται στο σημείο 1 στοιχείο β) του εν λόγω άρθρου.

Η διάρκεια του προγράμματος είναι τουλάχιστον ίση με τη διάρκεια της κοινής ενέργειας.

3. Μετά από αίτηση της Επιτροπής, η ελληνική κυβέρνηση παρέχει συμπληρωματικά στοιχεία εκτιμήσεως στα πλαίσια των στοιχείων που αναφέρονται στην παράγραφο 2.

4. Η Επιτροπή αποφασίζει για την έγκριση του προγράμματος σύμφωνα με τη διαδικασία του άρθρου 14 του κανονισμού (ΕΟΚ) αριθ. 270/79.

Άρθρο 4

1. Η διάρκεια της κοινής ενέργειας περιορίζεται σε ένα έτος από την 1η Ιανουαρίου 1984.

2. Το προβλεπόμενο κόστος της κοινής ενέργειας με το οποίο επιβαρύνεται το Ευρωπαϊκό Γεωργικό Ταμείο, τμήμα προσανατολισμού, ανέρχεται σε 4 εκατομμύρια ECU.

3. Το Ταμείο μπορεί να αποδώσει το 50 % των δαπανών που πραγματοποίησε η Ελλάδα για την υλοποίηση της κοινής ενέργειας.

Ωστόσο, το μέγιστο επιλέξιμο ποσό για την απασχόληση των συμβούλων περιορίζεται σε 12 500 ECU για κάθε νεοπροσλαμβανόμενο σύμβουλο.

4. Η συνδρομή του Ταμείου αποφασίζεται σύμφωνα με το άρθρο 7 παράγραφος 1 του κανονισμού (ΕΟΚ) αριθ. 729/70.

5. Είναι δυνατόν να χορηγούνται προκαταβολές μέχρι 80 % των αιτήσεων αποδόσεως της ελληνικής κυβέρνησης.

6. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 13 του κανονισμού (ΕΟΚ) αριθ. 729/70.

Άρθρο 5

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 19 Οκτωβρίου 1983.

Για το Συμβούλιο

Ο Πρόεδρος

Κ. ΣΗΜΙΤΗΣ

(1) ΕΕ αριθ. C 192 της 19. 7. 1983, σ. 2.

(2) Γνώμη που διατυπώθηκε στις 14 Οκτωβρίου 1983 (δεν έχει ακόμα δημοσιευτεί στην Επίσημη Εφημερίδα).

(3) ΕΕ αριθ. L 94 της 28. 4. 1970, σ. 13.

(4) ΕΕ αριθ. L 367 της 31. 12. 1980, σ. 87.

(5) ΕΕ αριθ. L 38 της 14. 2. 1979, σ. 6.